دُعا
 دل ءِ دم بُرتگ انت، ھسکار یارب
 مہ کن درداں چُو مژداہ وار یارب
بہ کن دائم وتی چمدار یارب
 نہ انت دُنیا کسی گموار یارب
پُرشان اِنت سگگ ءِ دیوال مُہریں
 مہ لڈ گیشیں جہان ءِ بار یارب
دل ءِ زنگاں کئ دیما بہ ریچاں؟
 دپا انت ھر کسی اُپار یارب
وتا چے ہر کسا بیزار گنداں
 مہ باتاں من چہ وت بے زار یارب
ھما وشی کہ باند ءَ گم بے گوارایت
 بہ کن آ وشی ءَ انگار یارب
سُچات انت وت وتی آس مئے دژمن
 وتن بات انت گُل ءُ گلزار یارب
جہان ءِ رھمتاں تؤ ایر دئے نوں
 منی راج انت شُدیگ ءُ وار یارب
وتی زرنگیں درا چے پروش کوہاں
 گم ءِ بُرز ءَ شوتگ کہسار یارب
بدئے بے زانگیں راجی ءَ زانگ
 جہان ءَ شر بد ءِ پچار یارب
زاھدہ رئیس راجی